શોપ ફ્લોર પર કેદીઓએ પોતાનો રોજિંદો ક્રમ જાળવી જ રાખ્યો હતો. ઉલટાનું બીજા દિવસોની સરખામણીએ એમણે એ દિવસે વધારે ખંતથી કામ કર્યું. પરંતુ બપોર પડ્યે, છાવણીમાં ચર્ચિલના વિજય-સંબોધનને લાઉડ સ્પીકરો પર વહેતા કરીને હેર ડિરેક્ટરે પોતે જ કામકાજના એ આડંબરનો અંત લાવી દીધો! અંગ્રેજી સમજી શકતો લ્યુટેક ફિજનબમ પોતાના મશીન પાસે દિગ્મૂઢ થઈને ઊભો જ રહી ગયો! બીજા લોકો માટે તો ચર્ચિલનો એ કર્કશ અને અસ્પષ્ટ અવાજ, આગળ જતાં નવા વિશ્વમાં તેઓ વર્ષો સુધી જે ભાષા વાપરવાના હતા તેનો પહેલો અનુભવ હતો. મૃત્યુ પામી ચૂકેલા ફ્યૂહરર જેવો જ જાણીતો અને વિશિષ્ટ એ અવાજ, દરવાજા સુધી પહોંચીને વોચટાવરો પર બેઠેલા માણસોને પજવી રહ્યો હતો, પરંતુ એસએસ દ્વારા એ અવાજોની સામે સંયમ દાખવવામાં આવ્યો. એસએસ દ્વારા છાવણીની અંદર પ્રવેશવાનો કોઈ જ પ્રયાસ થઈ રહ્યો ન હતો. તેમની આંખો હવે ઓસ્કરની માફક જ, કદાચ તેનાથી વધારે આતુરતા સાથે રશિયનોની રાહ જોઈ રહી હતી. હેસીબ્રૂકના અગાઉના તાર પ્રમાણે રશિયનો અત્યારે લીલાછમ ગીચ જંગલોમાં રોકાયા હોય તેમ લાગતું હતું. પરંતુ એ વાત પર વિશ્વાસ મૂકવાને બદલે, મધરાતની રાહ જોઈને તેઓ બળવાખોરોના મળી જવાની અપેક્ષાએ જંગલની અંદર તપાસ કરવા લાગ્યા. ડરના માર્યા ઓબરસ્કાર્મફ્યૂહરર મોતઝેકે તેમને મદદ કરી, અને સૈનિકો જંગલમાં ફરજ પર લાગી ગયા. એસએસના ઉપરી અધિકારીઓએ કોર્ટમાં દાવો કર્યા મુજબ, ફરજપાલન એ એસએસની સફળતા પાછળનું એક માત્ર કારણ હતું!